बुलंदशहर। संदिग्ध परिस्थितियों में सोमवार को डीएवी डिग्री कालेज के एक छात्र का शव देहात कोतवाली क्षेत्र स्थित एक बाग में फंदे से लटका मिला था। मामले में पुलिस पोस्टमार्टम रिपोर्ट के आधार पर इसे आत्महत्या बता रही है। वहीं बुधवार को मृतक के परिजनों, एबीवीपी कार्यकर्ताओं समेत दर्जनों छात्रों ने एसएसपी कार्यालय पर प्रदर्शन किया। साथ ही आरोप लगाया कि पुलिस व चिकित्सक हत्या को आत्महत्या दर्शाने की कोशिश कर रहे हैं। इस दौरान उन्होंने एसएसपी को ज्ञापन सौंपकर निष्पक्ष जांच की मांग की है।